Initiativ fra Kongeriget Nederlandene med henblik på vedtagelse af Rådets afgørelse om oprettelse af et europæisk net af kontaktpunkter vedrørende personer, som er ansvarlige for folkedrab, forbrydelser mod menneskeheden og krigsforbrydelser

(2001/C 295/05)

RÅDET FOR DEN EUROPÆISKE UNION HAR -

under henvisning til afsnit VI i traktaten om Den Europæiske Union, særlig artikel 31 og artikel 34, stk. 2, litra c),

under henvisning til initiativ fra Kongeriget Nederlandene,

under henvisning til udtalelse fra Europa-Parlamentet(1), og

ud fra følgende betragtninger:

(1) De Internationale Krigsforbryderdomstole for henholdsvis det tidligere Jugoslavien og Rwanda har siden 1995 foretaget efterforskning, retsforfølgning og pådømmelse vedrørende overtrædelser af ret og sædvaner i forbindelse med krig, folkedrab og forbrydelser mod menneskeheden.

(2) I Rom-statutten for Den Internationale Straffedomstol af 17. juli 1998 bekræftes det, at de alvorligste forbrydelser, der vedkommer det internationale samfund som helhed, navnlig folkedrab, forbrydelser mod menneskeheden og krigsforbrydelser, ikke må passere ustraffet, og at den effektive retsforfølgning heraf må sikres gennem foranstaltninger på nationalt plan og gennem en styrkelse af det internationale samarbejde.

(3) I Rom-statutten erindres der om, at det er enhver stats pligt at udøve sin strafferetlige jurisdiktion over for de ansvarlige for internationale forbrydelser.

(4) I Rom-statutten understreges det, at Den Internationale Straffedomstol oprettet i henhold til Rom-statutten skal være komplementær i forhold til national strafferetlig jurisdiktion.

(5) Alle Den Europæiske Unions medlemsstater har undertegnet eller ratificeret Rom-statutten.

(6) Medlemsstaterne konfronteres med personer, der har været involveret i disse forbrydelser, og som søger tilflugt inden for Den Europæiske Unions grænser.

(7) Effektiv efterforskning og retsforfølgning af disse forbrydelser på nationalt plan er i høj grad afhængig af et nærmere samarbejde mellem de forskellige myndigheder, der er involveret i bekæmpelsen heraf.

(8) Det er nødvendigt, at de involverede myndigheder i de stater, som deltager i Rom-statutten, herunder Den Europæiske Unions medlemsstater, arbejder tæt sammen i denne forbindelse.

(9) Et nært samarbejde fremmes, hvis medlemsstaterne åbner mulighed for direkte kommunikation mellem centrale, specialiserede kontaktpunkter.

(10) Gennem et nært samarbejde mellem disse kontaktpunkter kan der skabes et mere fuldstændigt overblik over personer, der er impliceret i sådanne forbrydelser, herunder også spørgsmålet om, i hvilke medlemsstater de skal være genstand for efterforskning.

(11) Denne afgørelse berører ikke konventioner, aftaler eller ordninger vedrørende gensidig retshjælp i straffesager mellem retslige myndigheder -

TRUFFET FØLGENDE AFGØRELSE:

Artikel 1

Udpegning af og underretning om kontaktpunkter

1. Hver medlemsstat udpeger et kontaktpunkt til efterforskning af folkedrab, forbrydelser mod menneskeheden og krigsforbrydelser.

2. Hver medlemsstat underretter skriftligt Generalsekretariatet for Rådet om det kontaktpunkt, den har udpeget i henhold til denne afgørelse. Generalsekretariatet drager omsorg for, at meddelelsen videresendes til medlemsstaterne.

Artikel 2

Indsamling og udveksling af oplysninger

1. Hvert kontaktpunkt har primært til opgave at indsamle og forvalte oplysninger vedrørende de nævnte forbrydelser i forbindelse med efterforskningen heraf.

2. Medlemsstaterne drager omsorg for, at kontaktpunkterne i overensstemmelse med deres nationale beføjelser på eget initiativ eller efter anmodning udveksler alle tilgængelige data, der kan have betydning for efterforskningen af de pågældende forbrydelser.

Artikel 3

Forklarende bemærkninger i forbindelse med anmodninger

1. Enhver anmodning, der fremsættes i henhold til denne afgørelse, ledsages af en kort fremstilling af de omstændigheder, som det begærende kontaktpunkt har kendskab til. Det skal i anmodningen specificeres, hvorledes de ønskede oplysninger vil blive anvendt.

2. Når der fremsættes en anmodning i henhold til denne afgørelse, meddeler det anmodede kontaktpunkt alle relevante oplysninger, uden at en formel skriftlig anmodning er nødvendig i henhold til gældende konventioner eller aftaler mellem medlemsstaterne.

3. Et kontaktpunkt kan nægte at videregive oplysninger, som kan vanskeliggøre en igangværende strafferetlig efterforskning i den anmodede medlemsstat eller ved Den Internationale Straffedomstol, eller som i relation til Straffedomstolen vil kunne motivere påberåbelse af artikel 72 i Straffedomstolens statut. Ethvert afslag skal begrundes behørigt.

Artikel 4

Anvendelse af oplysninger

1. Oplysninger eller dokumenter, der er modtaget i henhold til denne afgørelse, er bestemt til at anvendes som foreskrevet i artikel 2, stk. 2.

2. Når der videregives oplysninger eller dokumenter i medfør af denne afgørelse, kan det kontaktpunkt, der videregiver oplysningerne, pålægge begrænsninger og betingelser for deres anvendelse til andre formål end de i stk. 1 fastsatte. Det kontaktpunkt, der modtager oplysningerne, skal overholde alle sådanne begrænsninger og betingelser.

3. Når en medlemsstat ønsker at anvende modtagne oplysninger eller dokumenter til efterforskning som foreskrevet i artikel 2, stk. 2, kan den medlemsstat, der har fremsendt oplysningerne, ikke nægte sit samtykke hertil, medmindre det sker under henvisning til begrænsninger i henhold til dens nationale lovgivning eller de forhold, der er omhandlet i artikel 3, stk. 3. Afslag på samtykke skal begrundes behørigt.

4. De modtagne oplysninger er beskyttet i henhold til Europarådets konvention af 28. januar 1981 om beskyttelse af det enkelte menneske i forbindelse med elektronisk databehandling af personoplysninger og er under hensyntagen til Europarådets ministerkomités anbefaling R(87) 15 af 17. september 1987 om politiets brug af personoplysninger beskyttet af mindst de samme bestemmelser om tavshedspligt og beskyttelse af personoplysninger som dem, der gælder i henhold til den nationale lovgivning, der gælder for det anmodende kontaktpunkt.

Artikel 5

Uopfordret meddelelse af oplysninger

1. Kontaktpunkter kan udveksle relevante oplysninger inden for de grænser, deres nationale lovgivning har fastsat herfor, og uden at der foreligger en anmodning herom.

2. Artikel 4 finder anvendelse i forbindelse med oplysninger, der fremsendes i medfør af nærværende artikel.

Artikel 6

Gennemførelse

Medlemsstaterne skal sørge for, at de er i stand til at samarbejde fuldt ud i overensstemmelse med bestemmelserne i denne afgørelse senest et år efter, at den får virkning.

Artikel 7

Nationalt ansvar for efterforskning og retsforfølgning

Efterforskning, retsforfølgning og udveksling af oplysninger vedrørende folkedrab, forbrydelser mod menneskeheden og krigsforbrydelser er fortsat de nationale myndigheders ansvar.

Artikel 8

Ikrafttrædelse

Denne afgørelse får virkning fra datoen for dens vedtagelse.

Udfærdiget i ...

På Rådets vegne

...

Formand

(1) EFT C ...